  Виталий Пронин Николай Стрелков.Мар понна ярато вордскем палъёссэс тодмо-дано адямиос? Мар возе соосты пичи шаерамы? Николай Стрелков, Ижысь медициная кун академилэн ректорез, профессор:- Кунгож сьӧры трос вуылӥсько. Алигес Грециысь бертӥ. Православной черказы пыраса, дорамы вуэм кадь потӥ. Но отын бусыоссы, Киров улосвылын сямен ик, пашмо. Та сюлэмез чепыльтӥз. Асьме шаерамы бусыос гырисько-кизисько! Асьме шаерамы промышленность азинтӥське. Асьмеос данъяськыны быгатӥськом конструкторен М. Калашниковен, композиторен П. Чайковскиен, Брангурт песянайёсын, музъем гырисьёсын. Асьме шаерамы черкъёс пуктӥсько. Вордскем Зура гуртам ик огез лэсьтӥське. Мон сярысь кино лэсьтыкузы, ӵапак со азьын сылӥсько вал - гуртоос, монэ тодмаса, дорам лыктӥзы.  Юрттэ, шуо, черкмес пуктыны. Калык монэ ӧй тодысалыз ке, ӧй вазиськысал, малпасько. Кытын тон котыре озьы кыстӥськозы на? Та туж сюлэмез шунтэ. Наталия Буранова.Наталия Буранова, Удмурт театрысь артистка:- Ӟеч улон утчаса, Москвае кошкылӥ вал. Но валай: со быдӟа мегаполисын, сомында калык пӧлын мон ышо, нош вордскем шаерам кин ке но коть луо. Мон уг яратӥськы бадӟым городъёсты, мыным кулэ гань-гань улон. Шаермы пичи бере, оло, соин но утиське котькуд калыклэн сям-йылолэз но культураез. Мегаполисъёсын ас выжыдэ утён мылкыд сӥялске.Али егитъёс удмуртлыкен герӟаськем проектъёс борды мыло-кыдо кутско. Удмурт егитъёслэн движенизылэн та кутскон сюресэз гинэ ай, быгатонлыкъёссылы оскон нуналысь нуналэ юнма. Урамын удмурт сямен вераськемзэс кылыса, мылкыд ик уртче. Удмурт вераськемъёсты кылон понна гинэ но палэнэ кошкем уг поты. Алексей Арзамазов.Алексей Арзамазов, филология наукаосъя доктор:- Вордӥськи Нижний Новгородын. Но Удмуртия мынам кыкетӥ доре луиз, татын 15 ар пала улӥсько, ужасько ни. Выжыосы удмурт, соин но, вылды, кыдёке кошкыса но, Удмурт шаерез тодам вайисько, малпанъёсам татчы берытскисько. Удмурт шаерез яратӥсько калыкез понна, удмурт кылыз но вашкала лулчеберетэз понна. Татын уло матысь адямиосы, туж гажано дышетӥсьёсы, татын мон асме шедьтӥ.Удмурт кылэз дышетӥ, удмурт литературалы сӥземын кандидат но доктор диссертациосы. Удмуртиын улыса, удмурт кыллы синмаськыса, мон ачим кылбураны кутски. Книгаосы Правительстволэн  премиеныз пусъемын. Кытын тазьы дунъясалзы ай?Елена Сараматова Теги: Малпанъёс Удмуртиезазинтон шаертодон  